MT Il-Ġurnal Uffiċjali tal-Unjoni Ewropea C 189/40

Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fil-Kunsill, dwar l-isport bħala pjattaforma għall-inklużjoni soċjali permezz tal-volontarjat

(2017/C 189/09)

IL-KUNSILL TAL-UE U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FIL-KUNSILL,

FILWAQT LI JFAKKRU LI

1. L-isport huwa l-akbar attività soċjali u volontarja fl-Ewropa. Ħafna nies jieħdu interess fih u l-isport għandu rwol importanti biex jiġbor flimkien persuni minn ambjenti differenti.

2. Is-soċjetajiet Ewropew qed jaffaċċjaw sfidi biex jibqgħu koeżivi u inklużivi. Il-volontarjat fl-isport bħala involviment fis-soċjetà jista’ jappoġġa l-integrazzjoni soċjali, jikkontribwixxi għaċ-ċittadinanza attiva u jista’ jintuża biex tiġi indirizzata l-esklużjoni soċjali (1).

3. Il-volontarjat fl-isport jista’ joħloq sens aktar b’saħħtu ta’ appartenenza fis-soċjetà fost il-membri vulnerabbli tas-soċjetà. Dan jista’ jgħin biex jippromwovi ċ-ċittadinanza attiva. Dawn il-konklużjonijiet tal-Kunsill jirrikonoxxu d-diversitajiet fis-soċjetà Ewropea u għandhom l-għan li jindirizzaw gruppi li jinsabu f’riskju ta’ emarġinazzjoni, jiġifieri l-migranti u r-refuġjati (2), l-anzjani, persuni b’diżabilità u ż-żgħażagħ vulnerabbli (3).

FILWAQT LI JIRRIKONOXXU LI

4. Għadd ta’ Stati Membri tal-UE, minkejja li kienu qed jirkupraw bil-mod mill-kriżi ekonomika u finanzjarja, komplew jiġġieldu l-faqar u l-esklużjoni soċjali (4). L-inklużjoni soċjali teħtieġ trattament ugwali tal-gruppi kollha fis-soċjetà u enfasi speċjali fuq il-parteċipazzjoni.

5. Il-kunflitti, il-kriżijiet u s-sitwazzjonijiet instabbli fil-pajjiżi terzi wasslu għal żieda bla preċedent fl-għadd ta’ migranti u refuġjati (5) fl-Ewropa mill-2010, li biha feġġet kriżi tal-migranti u r-refuġjati fl-Ewropa, bl-Istati Membri jbatu biex ilaħħqu mal-influss.

6. Id-dikjarazzjoni konġunta tal-Kunsill, il-Kummissjoni u l-Parlament Ewropew dwar il-prijoritajiet leġislattivi tal-UE għall-2017 għandha l-għan tindirizza l-aktar sfidi urġenti li qed taffaċċja l-UE llum. Id-dikjarazzjoni konġunta tistabbilixxi sitt oqsma speċifiċi li għandhom jiġu ttrattati bħala prijorità. L-indirizzar tad-dimensjoni soċjali tal-UE u r-riforma u l-iżvilupp tal-politika tal-migrazzjoni tal-UE huma fost dawn is-sitt oqsma ta’ prijorità. (6)

7. Il-volontarjat fl-isport jista’ jilħaq lin-nies fuq livell internazzjonali, nazzjonali, reġjonali u lokali, jinkoraġġixxi ċ-ċittadinanza attiva u jista’ jkun ukoll għodda soċjali b’saħħitha f’bosta oqsma. Jista’ jintuża biex jgħin fl-integrazzjoni tal-popolazzjoni tal-migranti li qed tiżdied, fil-ġlieda kontra l-esklużjoni soċjali jew biex iżid is-solidarjetà bejn il-ġenerazzjonijiet, kif ukoll jikkontribwixxi għall-ugwaljanza bejn is-sessi. Huwa għandu parti integrali fil-ħolqien tal-koeżjoni soċjali u l-komunitajiet inklużivi. F’dan ir-rigward, l-awtoritajiet lokali, f’kooperazzjoni ma’ klabbs sportivi, assoċjazzjonijiet u entitajiet oħra li jużaw l-isport bħala metodu fil-ħidma tagħhom, għandhom rwol kruċjali.

8. L-anzjani jirrappreżentaw parti importanti u li qed tikber tas-soċjetà, tal-ekonomija, tal-kultura u tal-ħajja Ewropea. Taħlita ta’ fatturi bħad-dħul baxx, problemi ta’ saħħa, età avvanzata u/jew diskriminazzjoni bbażata fuq il-ġeneru, kapaċità fiżika jew mentali mnaqqsa, il-qagħad, l-iżolament, l-abbuż u l-aċċess limitat għas-servizzi jista’ kollha jkollhom rwol fiż-żieda tar-riskju tal-faqar u l-esklużjoni soċjali (7) għal uħud f’dan il-grupp. Il-volontarjat fl-isport jista’ joħroġ lill-dawk affettwati mill-iżolament u jwassalhom biex jaqsmu l-esperjenza tagħhom, u b’hekk jappoġġa djalogu interġenerazzjonali.

9. Minbarra li jiżviluppa varjetà ta’ ħiliet u kompetenzi fiż-żgħażagħ, il-volontarjat fl-isport jipprovdilhom opportunitajiet ta’ tagħlim nonformali u informali li permezz tiegħu jistgħu jiksbu attitudnijiet soċjali pożittivi bbażati fuq il-valuri żviluppati permezz tal-isport. (8) Il-volontarjat fl-isport jista’ jservi wkoll ta’ xibka ta’ sikurezza għaż-żgħażagħ li mhumiex qed jistudjaw jew ma għandhomx impjieg u qegħdin fil-marġni tas-soċjetà (9).

10. L-opportunitajiet indaqs għal persuni b’diżabilità jippermettulhom jipparteċipaw bħala voluntiera fl-isport fuq bażi ugwali ma’ ħaddieħor. (10) Il-persuni kollha b’diżabilità għandu jkollhom id-dritt għal aċċess sħiħ għall-attivitajiet sportivi inkluż li jkunu voluntiera. (11)

FILWAQT LI JIRRIKONOXXU LI

11. Skont l-Ewrobarometru tal-2014, 7 % taċ-ċittadini tal-UE jgħidu li jinvolvu ruħhom f’ħidma volontarja li tappoġġa attivitajiet sportivi (12). L-istħarriġ juri li terz ta’ dawk li wieġbu jqattgħu aktar minn sitt sigħat fix-xahar fil-volontarjat, bi 8 % jagħtu 21 siegħa jew aktar.

12. Il-volontarjat jaqdi rwol ewlieni biex jinkludi lil persuni f’komunità billi jsaħħaħ ir-rwol taċ-ċittadini attivi, iżid l-impjegabbiltà u jippromwovi l-valuri u d-djalogu interkulturali. L-attivitajiet volontarji fl-isport jista’ jkollhom forom differenti u jistgħu jitwettqu b’mod okkażjonali (pereżempju, it-tħejjija u l-organizzazzjoni ta’ avvenimenti sportivi lokali, reġjonali, nazzjonali u internazzjonali) jew fuq bażi aktar regolari ta’ kuljum (pereżempju, attivitajiet imwettqa fit-tmexxija ta’ diversi korpi jew assoċjazzjonijiet sportivi attivi fil-qasam tal-isport) (13).

13. Għad hemm nuqqas ta’ evidenza li tappoġġa l-politiki fil-qasam tal-inklużjoni soċjali u l-volontarjat fl-isport. Sal-lum għadu ma kien hemm l-ebda studju sistematiku, transnazzjonali li jiffoka fuq il-kundizzjonijiet politiċi, l-implikazzjonijiet ekonomiċi u soċjali u l-karatteristiċi strutturali tal-assoċjazzjonijiet, il-federazzjonijiet, il-klabbs u entitajiet sportivi oħra li jippromwovu l-inklużjoni soċjali u l-volontarjat fl-isport. (14) (15)

14. Il-Korp Ewropew ta’ Solidarjetà għandu l-għan li jippermetti lil aktar żgħażagħ jipparteċipaw f’firxa wiesgħa ta’ attivitajiet ta’ solidarjetà permezz tal-volontarjat, l-impjieg, it-taħriġ jew l-apprendistati, biex jgħin fl-indirizzar ta’ sitwazzjonijiet diffiċli fl-Ewropa kollha. Huwa jista’ jgħinhom jiżviluppaw il-kompetenzi li għandhom bżonn kemm fis-suq tax-xogħol kif ukoll għal ċittadinanza attiva. Min-naħa tiegħu, dan jista’ jikkontribwixxi għall-promozzjoni tal-inklużjoni soċjali u l-valuri Ewropej (16).

JISTIEDNU LILL-ISTATI MEMBRI BIEX

15. Jesploraw u japprovaw il-volontarjat fl-isport bħala pjattaforma għall-inklużjoni soċjali. Dan jista’ jsir permezz tal-appoġġ u l-inkoraġġiment tal-awtoritajiet lokali u reġjonali f’kooperazzjoni ma’ klabbs u organizzazzjonijiet sportivi, inkluż organizzazzjonijiet nongovernattivi, li jużaw l-isport bħala metodu fil-ħidma tagħhom biex jipprovdu aċċess għal dawk il-persuni li huma soċjalment esklużi. Dan iservi biex jiġu promossi u żviluppati modi innovattivi li permezz tagħhom tiġi inkoraġġuta l-inklużjoni soċjali tal-minoranzi u l-gruppi vulnerabbli, inkluż l-anzjani iżolati, iż-żgħażagħ vulnerabbli, il-persuni b’diżabilità, il-migranti u r-refuġjati, bil-promozzjoni tal-volontarjat fl-isport, biex b’hekk il-minoranzi jingħataw ħiliet ġodda u jitnissel fihom l-isport bħala stil ta’ ħajja.

16. Jippromwovu l-isport fost persuni mill-isferi kollha tas-soċjetà, inkluż il-migranti, l-anzjani, il-persuni b’diżabilità u ż-żgħażagħ vulnerabbli.

17. Jiżviluppaw u jippromwovu l-volontarjat fl-isport bħala kunċett edukattiv ta’ valur li għandu jiġi inkluż fil-livelli differenti tat-tagħlim informali u dak mhux formali, filwaqt li jinvolvu lill-organizzazzjonijiet taż-żgħażagħ u sportivi u partijiet ikkonċernati oħra tas-soċjetà ċivili u jsaħħu l-kooperazzjoni bejniethom. Dan jista’ jinvolvi programmi edukattivi b’kooperazzjoni mal-organizzazzjonijiet tal-isport li jenfasizzaw il-benefiċċji ta’ benessri fiżiku u mentali kif ukoll l-importanza tal-voluntiera fl-isport.

18. Jippromwovu l-volontarjat permezz tal-organizzazzjoni ta’ avvenimenti sportivi kbar bi sħubija mal-moviment sportiv. Avvenimenti sportivi kbar jistgħu joffru opportunità kbira biex jinħolqu l-kundizzjonijiet xierqa għat-taħriġ ta’ voluntiera, billi jgħinuhom jiksbu l-kompetenzi meħtieġa.

JISTIEDNU LILL-KUMMISSJONI EWROPEA BIEX

19. Tappoġġa l-iskambju ta’ prattiki tajbin u għarfien relatati mal-volontarjat fl-isport fl-Istati Membri kollha tal-UE bil-ħsieb tal-kontribut u l-impatt li għandu l-volontarjat fl-isport fuq l-inklużjoni soċjali.

20. Tikkunsidra l-appoġġ għal inizjattivi transnazzjonali (eż. skambju ta’ prattiki tajbin, studji, netwerks, proġetti) li jiffukaw fuq l-implimentazzjoni ta’ azzjonijiet strateġiċi nazzjonali u internazzjonali dwar l-inklużjoni soċjali fil-qafas tal-programmi ta’ finanzjament tal-UE, speċjalment Erasmus+ u l-Fond Soċjali Ewropew, b’enfasi fuq il-volontarjat fl-isport.

JISTIEDNU LILL-KUMMISSJONI EWROPEA U LILL-ISTATI MEMBRI, FIL-LIMITI RISPETTIVI TAL-KOMPETENZA TAGĦHOM BIEX

21. Iqisu l-Ġimgħa Ewropea tal-Isport bħala inizjattiva biex tippromwovi l-volontarjat fl-isport u tinvolvi individwi minn kull parti tas-soċjetà. Din tista’ tkun mezz biex jintlaħqu t-taqsimiet kollha tas-soċjetà permezz tal-attivitajiet f’żoni żvantaġġati u billi jiġu attirati voluntiera fl-isport minn dawn iż-żoni.

22. Jippromwovu r-rikonoxximent u l-validazzjoni tat-tagħlim mhux formali u informali li jinkiseb permezz tal-volontarjat fl-isport, b’mod partikolari permezz tal-użu ta’ għodod u gwida (17) Ewropej li jistgħu jiffaċilitaw il-validazzjoni u jtejbu l-komparabbiltà, it-trasparenza u r-rikonoxximent aħjar tal-eżiti tat-tagħlim miksuba. L-għan ikun li jiġi eżaminat kif jista’ jissaħħaħ l-istatus tal-voluntiera sabiex jiġi żgurat ir-rikonoxximent tal-kompetenzi li jkunu kisbu.

23. Jippromwovu l-użu tal-Fondi Strutturali u ta’ Investiment u l-Fond ta’ Koeżjoni għall-infrastruttura kif ukoll programmi oħra għall-klabbs sportivi biex itejbu l-kundizzjonijiet soċjali prevalenti speċjalment f’dawk iż-żoni b’konċentrazzjoni għolja ta’ gruppi li jinsabu f’riskju ta’ emarġinazzjoni.

24. Jippromwovu l-kunċett tal-Korp Ewropew ta’ Solidarjetà fost l-organizzazzjonijiet sportivi u jinkoraġġuhom jieħdu sehem f’din l-inizjattiva, sabiex iż-żgħażagħ li huma attivi fil-qasam tal-isport ikun jista’ jkollhom aċċess aħjar għal dan il-programm.

JISTIEDNU LILL-MOVIMENT TAL-ISPORT JIKKUNSIDRA LI

25. Jinkoraġġixxi l-inklużjoni tal-migranti u r-refuġjati, l-anzjani, il-persuni b’diżabilità, u taż-żgħażagħ vulnerabbli fi rwoli varji ta’ volontarjat f’attivitajiet sportivi fuq il-livell bażiku permezz tal-organizzazzjoni ta’ avvenimenti sportivi żgħar u kbar u jagħmel id-dħul fil-qasam tal-volontarjat fl-isport fuq il-livell bażiku aktar aċċessibbli sabiex tingħata s-setgħa lil dawn l-individwi.

26. Jiżviluppa kooperazzjoni ma’ organizzazzjonijiet sportivi, organizzazzjonijiet taż-żgħażagħ u organizzazzjonijiet nongovernattivi oħra dwar kif jippromwovu, jinvolvu u jżommu l-voluntiera sabiex jimmassimizzaw l-opportunitajiet għall-volontarjat fl-isport, pereżempju fil-qafas ta’ avvenimenti sportivi kbar.

27. Joħloq opportunitajiet ta’ tagħlim u ta’ taħriġ biex jittejbu l-ħiliet tal-voluntiera fl-istaff ta’ organizzazzjonijiet sportivi inkluż il-migranti u r-refuġjati, iċ-ċittadini anzjani, il-persuni b’diżabilità, iż-żgħażagħ vulnerabbli u minoranzi oħra, filwaqt li fl-istess ħin jindirizza t-tisħiħ tal-kapaċitajiet ta’ dawk responsabbli mir-reklutaġġ u l-ġestjoni ta’ gruppi diversi ta’ voluntiera.

28. Jinkoraġġixxi opportunitajiet indaqs fil-klabbs sportivi, inkluż it-trattament ugwali ta’ gruppi f’riskju ta’ emarġinazzjoni fir-rigward tas-sħubija u l-parteċipazzjoni bħala voluntiera fil-klabb.

29. Jippromwovi l-involviment ta’ anzjani fi klabbs sportivi u l-integrazzjoni ta’ voluntiera anzjani, u juża l-esperjenza utli mill-ħajja tagħhom fi strutturi sportivi fil-livelli kollha.

(1) L-esklużjoni soċjali hija mifhuma li tfisser il-proċess li jimbotta lin-nies lejn xifer is-soċjetà, li jillimita l-aċċess tagħhom għar-riżorsi u l-opportunitajiet, inaqqas il-parteċipazzjoni tagħhom fil-ħajja soċjali u kulturali normali, u jħallihom iħossuhom emarġinati, bla setgħa u diskriminati.

(2) Dan id-dokument jirreferi għall-integrazzjoni tal-migranti u r-refuġjati skont il-Konklużjonijiet tal-Kunsill u tar-Rappreżentanti tal-Gvernijiet tal-Istati Membri dwar l-integrazzjoni ta’ ċittadini ta’ pajjiżi terzi li jgħixu legalment fl-UE adottati fid-9 ta’ Diċembru 2016. (15312/16).

(3) Gruppi li jkollhom riskju ogħla ta’ faqar u esklużjoni soċjali mill-popolazzjoni ġenerali. Il-minoranzi etniċi, il-migranti, il-persuni b’diżabilità, dawk bla saqaf fuq rashom, dawk bi problemi ta’ abbuż mid-droga, l-anzjani u ż-żgħażagħ iżolati, kollha jiffaċċjaw, ta’ spiss, diffikultajiet li jistgħu jwasslu għal aktar esklużjoni soċjali, bħal livelli baxxi ta’ edukazzjoni u qagħad jew sottoimpjieg.

(4) Social Policy Reforms in the EU: A Cross-national Comparison Social Inclusion Monitor Europe (SIM) –Reform Barometer. Jan Arpe, Simona Milio, Andrej Stuchlik (Eds.)

(5) White Paper dwar il-Ġejjieni tal-Ewropa u t-triq ‘il quddiem – Riflessjonijiet u xenarji għall-UE27 sal-2025 p. 4 “Il-kriżi tar-refuġjati, meta 1,2 miljun persuna waslu l-Ewropa fl-2015, hija ta’ skala bla preċedent mindu ntemmet it-Tieni Gwerra Dinjija” (Ara wkoll in-nota 3 f’qiegħ il-paġna).

(6) Dikjarazzjoni konġunta dwar il-programmazzjoni interistituzzjonali annwali għall-2017 - Approvazzjoni. Dok. 15375/16

(7) Active Senior Citizens for Europe - A Guide to the EU (2012) AGE Platform Europe.

(8) ĠU C 372, 20.12.2011, p. 24.

(9) Il-Promozzjoni tal-Inklużjoni u l-Valuri Fundamentali permezz tat-Tagħlim Formali u Nonformali: Miżuri fil-livell tal-UE biex tiġi implimentata d-Dikjarazzjoni ta’ Pariġi.

(10) ĠU C 326, 3.12.2010, p. 5.

(11) COM(2010) 636 final -“Strateġija Ewropea tad-Diżabilità 2010-2020: Impenn mill-Ġdid għal Ewropa Mingħajr Ostakoli.

(12) Ewrobarometru Speċjali dwar l-Isport u l-Attività Fiżika 412 (2014)

(13) Grupp ta’ Esperti dwar l-Iżvilupp tar-Riżorsi Umani u l-Isport. Rakkomandazzjonijiet biex jinkoraġġixxu l-volontarjat fl-isport, prattiki tajbin dwar mekkaniżmi legali u fiskali.

(14) Il-Proġett “Inklużjoni Soċjali u Volontarjat fil-Klabbs Sportivi fl-Ewropa” (SIVSCE) b’appoġġ għall-Programm Erasmus+ tal-Unjoni Ewropea (2015-2017)

(15) Netwerk Ewropew għall-Inklużjoni fl-Isport (ESPIN) - Nippromwovu Opportunitajiet Indaqs għall-Migranti u l-Minoranzi permezz tal-Volontarjat fl-Isport.

(16) L-Artikolu 2 tat-Trattat dwar l-Unjoni Ewropea.

(17) Rakkomandazzjoni tal-Kunsill tal-20 ta’ Diċembru 2012 dwar il-validazzjoni tat-tagħlim mhux formali u informali (ĠU C 398, 22.12.2012, p. 1).